 

SITUAŢIA DIN ZONA GOLFULUI PERSIC LA 10 ANI DUPĂ ÎNCHEIEREA RĂZBOIULUI DIN 1991

 

1. Situaţia politico-militară din zonă

 

La zece ani de la operaţiunea “Furtuna Deşertului”, Saddam Hussein rămâne omul forte al Irakului şi continuă să reprezinte principala ameninţare la adresa stabilităţii în Orientul Mijlociu.

La încheierea războiului de acum 10 ani, Saddam Hussein s-a declarat victorios, ceea ce a stârnit zâmbetele analiştilor politici care au văzut cum armata irakiană, prezentată ca a patra forţă militară a lumii, s-a destrămat în numai câteva zile. Din perspectiva conducătorului irakian, principalul obiectiv a fost atins: puterea sa a rămas neştirbită, ba mai mult, a folosit acest deceniu pentru a-şi întări controlul politic şi militar asupra ţării. În zece ani, Saddam Hussein a dublat numărul palatelor prezidenţiale, în vreme ce poporul său murea literalmente de foame şi a reuşit să înăbuşe orice urmă de rezistenţă politică internă.

Cea mai mare dintre victoriile sale a fost însă că a reuşit să distrugă consensul internaţional ce făcuse posibilă coaliţia care a luat parte la războiul din 1991. Prima dintre aceste sciziuni s-a produs în rândul lumii arabe. Statele sărace din Orientul Mijlociu şi cele maghrebiene îl susţin necondiţionat pe dictatorul de la Bagdad, în vreme ce ţările bogate din zona Golfului, a căror securitate depinde în mare măsură de Statele Unite, au rămas fidele aliatului lor american. În al doilea rând, s-a creat o diferenţă majoră între viziunile aliaţilor occidentali. Franţa, legată prin interese economice şi politice de lumea arabă şi având interese comerciale în Irak, s-a desprins treptat de aliatul american, ajungând până la a vota alături de Rusia şi China în Consiliul de Securitate al ONU în favoarea ridicării sancţiunilor impuse Irakului în urmă cu 10 ani. Acestei fronde franceze i s-au alăturat, în timp, şi alte guverne europene, în special cele cu o componentă puternică de stânga. 

Principalul motiv al acestei schimbări de atitudine la nivel european îl constituie faptul că sancţiunile prelungite împotriva Irakului nu au şubrezit cu nimic poziţia lui Saddam Hussein, dar au avut în schimb efecte devastatoare asupra poporului irakian. Irakienii nu sunt pentru el decât o masă de manevră pentru a escalada atitudinile antiamericane. 

În acelaşi joc intră şi incertitudinea existenţei armamentului de distrugere în masă pe care l-ar deţine Irakul şi simulacrul atacurilor împotriva avioanelor care patrulează în zona de excludere aerienă. Saddam Hussein ştie foarte bine că nu va fi lăsat niciodată să construiască astfel de arme şi cu toate acestea lansează periodic provocări care se sfârşesc invariabil cu raiduri anglo-americane şi cu reacţiile ferme ale Rusiei, Chinei şi Ligii Arabe.

Ultimele bombardamente au fost provocate de Saddam Hussein însuşi. În ultimele două luni, irakienii au atacat mai multe avioane americane şi britanice decât într-un an întreg, punând în pericol misiunile de patrulare. Întrebarea cea mai frecventă a analiştilor politici este următoarea: de ce ar fi ales Saddam Hussein acest moment pentru o provocare? Răspunsul cel mai la îndemână este Intifada. Revolta palestinienilor din teritoriile ocupate asociată cu eşecul total al planului de pace al lui Bill Clinton şi cu alegerea lui Ariel Sharon în funcţia de premier ai Israelului constituie un amestec exploziv care poate declanşa un nou conflict de proporţii în Orientul Mijlociu. 

Întrebarea cu adevărat importantă legată de aceste raiduri “de rutină” este cum va înţelege noua administraţie americană să trateze situaţia din Orientul Mijlociu, în general, şi cazul Saddam Hussein, în particular. Casa Albă pare acum decisă să trateze mai ferm problema irakiană decât a făcut-o în perioada administraţei Clinton. Faptul că secretarul de stat Colin Powell nu şi-a amânat turneul în Orientul Mijlociu din cauza raidurilor este un semn în acest sens.

*

Saddam Hussein a marcat la 17 ianuarie a.c. cea de-a zecea aniversare a războiului din Golf printr-un discurs în cursul căruia a proclamat victoria Irakului şi a resuscitat controversa asupra ambiţiilor teritoriale ale Irakului de a încorpora Kuweitul învecinat.

“Irakul a triumfat asupra duşmanilor naţiunii. Irakul există în continuare, ca şi poporul şi armata sa”, a declarat Saddam Hussein. “Într-o zi ca aceasta, cu 10 ani în urmă, forţele răului şi toţi cei care şi-au făcut din Satana un protector s-au unit împotriva celor care reprezentau dorinţa de a apăra ceea ce este drept. Am atacat falsitatea şi am provocat pieirea ei”, a continuat acesta. “Războiul i-a acoperit pe duşmanii Irakului de ruşine, care nu va dispărea până în Ziua de Apoi”, a mai afirmat preşedintele Saddam Hussein.

Anterior acestui discurs, fiul liderului irakian, Oudai, ceruse ca pe harta încorporată în emblema parlamentului irakian să fie inclus Kuweitul ca parte a “Irakului mare”. Acest lucru a fost interpretat de Kuweit ca o dovadă că Irakul are în continuare pretenţii teritoriale asupra acestui stat cu bogate resurse petroliere. Viceprim-ministrul irakian Tarek Aziz a descris cuvintele lui Oudai ca pe o opinie personală, dar a adăugat: “Irakul a fost victima conspiraţiei împotriva suveranităţii şi intereselor sale naţionale, iar Kuweitul a făcut parte din acea conspiraţie, de aceea merită ceea ce i s-a întâmplat în 1990”.

Opiniile lui Oudai cu privire la harta irakului au fost incluse într-un “document de lucru” prezentat recent parlamentului irakian. În document, Oudai acuză oficialităţile guvernamentale că folosesc sancţiunile pentru a-şi disimula propria incompetenţă şi corupţie. Fiul liderului irakian consideră că slaba calitate a mass-media oficiale i-a determinat pe oameni să recurgă la “canale de presă ostile pentru a se informa”.

*

După o pauză de doi ani de “şomaj tehnic”, provocat de raidurile aeriene din 1998, uzinele chimice irakiene capabile să producă armament biologic şi chimic au fost repuse în funcţiune, provocând nelinişte în rândul conducătorilor statelor lumii. Chiar dacă fără inspecţia “la locul faptei” nu se poate şti cu siguranţă dacă aceste uzine au început să producă asemenea armament, surse din Pentagon susţin că “aceste uzine sunt cele care au avut de la bun început dublă destinaţie”.

Administraţia Bush a solicitat conducerii Irakului să ţină cont de condiţiile acordurilor care se referă la limitarea ariei de răspândire a armamentului nuclear, chimic şi biologic. Comentând ştirile cu privire la restabilirea uzinelor irakiene care produc armament biologic şi chimic, noul purtător de cuvânt de la Casa Albă, Ari Fleischer, a declarat: “Preşedintele SUA speră ca Saddam Hussein să respecte acordurile semnate cu ONU, mai ales cele care se referă la neproliferarea armelor de distrugere în masă”. Totodată, Ari Fleischer a refuzat să specifice dacă administraţia de la Casa Albă va relua inspecţiile internaţionale la aceste uzine.

Cu toate acestea, tratativele pentru reluarea colaborării dintre ONU şi Irak s-au desfăşurat între 26-27 februarie a.c., la sediul statului major al ONU. La lucrări a participat şi secretarul general al ONU, Kofi Annan. Deşi acesta a fost iniţial optimist, desfăşurarea tratativelor nu au condus nici la întreruperea blocadei de doi ani la care a fost supusă activitatea inspectorilor militari internaţionali de pe teritoriul Irakului şi nici nu a reuşit să ridice embargoul economic instituit la adresa acestei ţări. 

Secretarul general al ONU, Kofi Annan, a cerut, miercuri 28 februarie a.c., Consiliului de Securitate, să adopte o poziţie comună referitoare la Irak înainte de viitoarea serie de discuţii prevăzute pentru mijlocul lui aprilie sau începutul lunii mai. Consiliul de Securitate şi membrii săi permanenţi sunt foarte divizaţi faţă de problema Irakului. Astfel, Marea Britanie şi Statele Unite sunt partizanii unei linii dure, în timp ce China, Rusia şi Franţa se pronunţă în favoarea ridicării sancţiunilor impuse Irakului în urmă cu zece ani.

De altfel, SUA studiază în prezent şi modalităţile de consolidare a sprijinului acordat opoziţiei irakiene din exil, care doreşte să acţioneze şi în interiorul ţării. SUA susţine de mai mulţi ani activităţile Congresului Naţional Irakian (CNI) din afara ţării, care se prezintă drept principala forţă de opoziţie faţă de politica lui Saddam Hussein, dar nu a decis încă atribuirea de fonduri pentru continuarea acţiunilor militare şi în interiorul Irakului.

  

2. Principalele lovituri aeriene împotriva Irakului după încheierea războiului din Golf în 1991

1993

13 ianuarie – raid al aviaţiei aliate (americani, britanici, francezi) ca urmare a instalării de către regimul de la Bagdad a unor baterii de rachete sol-aer în apropierea Kuweitului (19 morţi – potrivit surselor de informare irakiene);

17 ianuarie – marina americană lansează peste 30 de rachete de croazieră Tomahawk împotriva unei uzine în care s-a presupus că s-ar derula un program nuclear secret irakian (4 morţi şi 40 de răniţi – potrivit surselor de informare irakiene); 

18 ianuarie – raiduri aliate în sudul şi nordul Irakului (21 de morţi – potrivit surselor de informare irakiene);

27 iunie – marina americană lansează 23 de rachete de croazieră asupra cartierului general al serviciilor de informaţii irakiene drept represalii la descoperirea unui complot împotriva fostului preşedinte american George Bush, în Kuweit (6 morţi – potrivit surselor de informare irakiene);

1996

3-4 septembrie – în replică la o incursiune a trupelor irakiene în Kurdistan, SUA lansează rachete de croazieră împotriva centrelor de apărare antiaeriană, a bateriilor de rachete sol-aer şi a centrelor de comandă şi control antiaerian din sudul Irakului (6 morţi şi 26 de răniţi – potrivit surselor de informare irakiene);

1998

16-19 decembrie – operaţiunea “Vulpea Deşertului”. Timp de trei zile au loc schimburi de lovituri americano-britanice prin care s-a sancţionat refuzul Irakului de a permite inspectorilor UNSCOM accesul la o uzină suspectă de a desfăşura acţiuni interzise în conformitate cu prevederile embargoului (potrivit Pentagonului, armata irakiană ar fi pierdut între 600 şi 1600 de oameni, de 10 ori mai mult decât cifrele avansate de sursele irakiene);

 

1999 

25 ianuarie – lovituri aeriene împotriva a cinci situri din regiunea Bassorah (24 de morţi şi 76 de răniţi – potrivit surselor de informare irakiene şi 17 morţi şi 100 de răniţi potrivit ONU);

28 februarie – raid american în nordul Irakului; se avariază o staţie de control a oleoductului irakiano-turc, ceea ce duce la întreruperea timp de 4 zile a exporturilor de petrol irakiene către Turcia. 

3 mai, 13 mai, 18 iulie, 29 iulie – raiduri ale aviaţiei americane care se soldează, potrivit surselor de informare irakiene, cu zeci de morţi şi răniţi.

 

2000

17 august – raiduri americano-britanice (surse de informare irakiene au publicat o versiune privind un număr total de 315 morţi în rândul civililor şi peste 900 de răniţi rezultaţi din incursiunile aliate, de la sfârşitul anului 1998);

2001

20 ianuarie – bombardament în sudul ţării, efectuat de avioane de vânătoare americane şi britanice soldat, potrivit surselor de informare irakiene, cu 6 morţi;

16 februarie – sunt bombardate 5 posturi de comandă şi control ale apărării antiaeriene irakiene, situate la o distanţă de 30 de km de Bagdad (8 răniţi – potrivit surselor de informare irakiene);

22 februarie – bombardarea staţiei radar antiaeriană de la Mosul, amplasată în zona de excludere aeriană.

 

3. Acţiunile anglo-americane din februarie 2001

Atacurile efectuate la 16 februarie de aviaţia americană şi britanică asupra unor obiective irakiene din apropiere de Bagdad erau, într-un fel, inevitabile. Liderul irakian Saddam Hussein trebuia, mai devreme sau mai târziu, să se confrunte cu noua Administraţie a SUA. Faptul că în fruntea acesteia se află George W. Bush, fiul preşedintelui care a alungat forţele irakiene din Kuweit acum zece ani, tot în februarie, nu a făcut decât să-l stimuleze pe Saddam Hussein să lanseze provocarea.

Provocarea a venit sub forma intensificării eforturilor irakiene de a ataca aeronavele americane şi britanice care patrulează zonele de interdicţie aeriană înfiinţate după războiul din Golf pentru a proteja minoritatea kurdă din nord şi comunităţile de musulmani şiiţi din sud.

Contraatacurile - deocamdată limitate - asupra sistemelor irakiene de apărare aeriană au atras numeroase condamnări pe plan internaţional. Dar, privite ca răspuns tactic, ele au trimis un semnal ferm că SUA nu vor ezita să treacă la acţiune militară dacă vor considera necesar.

Evenimentul nu poate totuşi masca faptul că un deceniu de acţiune militară, sancţiuni şi izolare diplomatică nu a reuşit să înlăture ameninţarea întruchipată de Saddam Hussein. Pericolul pe care îl reprezenta pentru vecinii lui a fost pus sub control în 1991, dar preşedintele Saddam a dat asigurări că sancţiunile impuse de ONU au afectat mai mult populaţia decât regimul.

În condiţiile absenţei unei forţe de monitorizare a ONU, Occidentul nu a putut supraveghea direct eforturile Irakului de a se dota cu arme de distrugere în masă. Saddam Hussein, în schimb, a profitat de escaladarea tensiunilor în Orientul Mijlociu. George W. Bush nu-şi poate permite să-i ofere preşedintelui irakian o victorie de propagandă într-un moment atât de periculos al conflictului israeliano-palestinian.

Intensificarea sentimentelor antiamericane pe care o vor determina loviturile aeriene în rândul opiniei publice arabe ar putea spori instabilitatea în regiune şi presiunile asupra guvernelor arabe moderate de a adopta o poziţie mai ostilă faţă de noul premier israelian Ariel Sharon. Totodată, potrivit analiştilor, în contextul schimbării Administraţiei la Casa Albă, confuzia politică poate încuraja violenţa.

Pe de altă parte, SUA şi-ar putea recâştiga influenţa în regiunea Golfului convingând guvernele arabe că fluxul petrolului irakian poate fi controlat prin forţă şi sancţiuni, care să menţină preţul stabil.

Politica noii Administraţii Bush faţă de Irak este încă în faza de elaborare, deşi atacurile de la 16 februarie par să semnaleze o atitudine mai agresivă. În cadrul Administraţiei şi în afara ei, opiniile sunt divizate. Secretarul de stat Colin Powell, deşi a fost şef al Statului Major în timpul războiului din Golf, este considerat adeptul unei atitudini mai puţin dure faţă de Irak, dar şi în alte probleme, decât de pildă vicepreşedintele Richard Cheney sau ministrul Apărării, Donald Rumsfeld.

Este necesară o revizuire a regimului de sancţiuni, care să se concentreze mai clar asupra limitării capacităţilor militare irakiene şi a regimului însuşi. În schimb, preşedintele Irakului ar trebui să permită reluarea inspecţiilor ONU. De asemenea, operaţiunile din zona de interdicţie aeriană din sud, a căror eficienţă este evident scăzută, ar trebui reduse.

Saddam Hussein ar putea respinge o asemenea ofertă. În acest caz, actuala politică de îngrădire militară va trebui menţinută. Analizând alternativele, SUA vor recunoaşte că liderul irakian nu trebuie lăsat să cucerească simpatia opiniei publice. 

*

Statele Unite ale Americii şi Marea Britanie au bombardat la 22 februarie a.c. staţia radar antiaeriană irakiană de la Mosul, din zona de excludere aeriană, după o săptămână de la raidul asupra Bagdadului, descurajându-l pe Saddam Hussein în încercarea acestuia de a-şi procura mijloace de distrugere în masă. Piloţii au revenit fără pierderi la baza turcă de la care plecaseră. A fost vorba de a doua ciocnire aeriană în aşa numitele “no fly zones” de la bombardamentul asupra Bagdadului. 

La prima sa conferinţă de presă de la Washington în calitate de preşedinte, George W. Bush l-a avertizat personal pe preşedintele irakian că “dacă nu se va comporta ca un vecin paşnic în Golful Persic şi în Orientul Mijlociu, va suporta consecinţele”. Pentagonul tocmai a anunţat insuccesul noilor bombe inteligente ale marinei militare SUA, în ultimul raid efectuat, afirmând că au lovit numai între o treime şi jumătate din cele 25 de obiective radar din apropierea capitalei irakiene. Dar preşedintele Bush şi-a mascat propria îngrijorare şi decepţia înaltelor comandamente afirmând că a fost atins un dublu scop: acela “de a trimite un mesaj clar lui Saddam şi a reduce capacitatea Irakului de a pune în pericol piloţii britanici şi americani”. 

În convorbirile purtate cu ministrul italian de externe, Lamberto Dini, cu ocazia vizitei pe care acesta a efectuat-o în SUA, preşedintele american l-a definit pe Saddam Hussein drept “o ameninţare”, dar a recunoscut că “regimul sancţiunilor impotriva Irakului este eficace numai dacă este sprijinit de o coaliţie” şi nu a exclus posibilitatea ca acesta să fie revizuit.

Lamberto Dini a insistat asupra ambelor puncte aflate în discuţie. “Saddam Hussein, a spus şeful diplomaţiei italiene, este o ameninţare pentru întreaga regiune, dar sancţiunile trebuie să fie reexaminate chiar dacă nu li se face rabat”. Ministrul italian, care s-a declarat entuziast de persoana Secretarului de Stat american, Colin Powell, “omul potrivit la locul potrivit”, a adăugat: “Mă aştept să fie revăzute sancţiunile, deşi lucrul cel mai important este ca Irakul să accepte din nou inspecţiile internaţionale a armamentelor sale”.

Potrivit ministrului Lamberto Dini, nu există o mare deosebire între linia americană şi cea europeană după luarea de poziţie britanică în favoarea unui regim de sancţiuni mai selectiv sau, mai bine zis, un regim care să-l împiedice pe Saddam să se înarmeze şi fără ca populaţia să fie afectată. Ministrul italian şi-a exprimat consternarea faţă de bombardamentele “de rutină”, cum le numesc SUA, la zece ani de la încheierea războiului din Golf, dar a acceptat explicaţiile lui Powell. “I-am amintit că Golful şi Orientul Mijlociu riscă să explodeze şi am solicitat iniţiative de pace” a conchis ministrul italian.

Referitor la raidurile anglo-americane din 22 februarie, purtătorul de cuvânt al Pentagonului, Craig Quigley, a declarat că “acţiunea lor a fost una de legitimă apărare”. 

Misiunea Secretarului de Stat american, Colin Powell, în Golful Persic, care s-a desfăşurat în perioada 24-26 februarie a.c., a avut drept scop vizite în Siria, Arabia Saudită, Kuweit şi Iordania şi discuţii cu oficialităţile acestor state asupra strategiei ce trebuie urmată împotriva lui Saddam în tentativa de a reconstitui coaliţia antiirakiană din anii '90 - '91.

Insuccesul raidului anglo-american a acutizat polemicile privind utilizarea bombelor inteligente. Potrivit Pentagonului, “bombele Agm 154A” ale marinei militare, telecomandate, care costă până la 1 miliard 400 milioane de lire italiene una, şi-au greşit ţintele cu 10-100 metri după o traiectorie de 70 km, deviind toate spre stânga în ultimul moment. A fost deschisă o anchetă pentru a se vedea dacă armele, experimentate prima dată acum doi ani, nu şi-au atins ţinta din cauza unei defecţiuni a software-ului computerelor sau a unei defecţiuni mecanice. Acestea au fost încărcate pe bombardiere de vânătoare la bordul portavionului “Truman” aflat în Golf, C. Quigley precizând că “este posibil să fi fost afectate în timpul operaţiunii”. Au ajuns în schimb la ţintă toate rachetele “Agm 130” ale forţelor aeriene.

 

4. Reacţii internaţionale la bombardamentele anglo-americane

Irakul a cerut Naţiunilor Unite să condamne loviturile aeriene americano-britanice din 16 februarie a.c. contra Bagdadului şi să ia măsurile necesare pentru a împiedica repetarea lor. 

Într-o scrisoare adresată secretarului general al ONU şi preşedintelui Consiliului de Securitate, ministrul irakian de externe, Mohammed Said al-Sahaf, a acuzat Arabia Saudită şi Kuweitul că au luat parte la atac, permiţând avioanelor americane şi britanice să folosească bazele lor pentru a patrula în zona de excludere aeriană din sudul Irakului.

Preşedintele Irakului a calificat drept inacceptabile justificările americane referitoare la raidurile aeriene care au avut loc în împrejurimile capitalei irakiene. 

“Declaraţiile americanilor sunt inacceptabile şi sunt condamnate de întreaga lume”, a afirmat vicepremierul irakian Tarek Aziz, într-o conferinţă de presă organizată pe 17 februarie a.c., la Bagdad. 

Statele Unite ale Americii şi Marea Britanie au precizat că bombardamentele au vizat câteva posturi radar amplasate în zonă şi au motivat acţiunea comună a aviaţiei prin intensificarea operaţiunilor irakiene de apărare antiaeriană. 

*

Ample manifestaţii succesive au avut loc la Bagdad pentru a protesta împotriva raidurilor anglo-americane. În centrul capitalei irakiene aproximativ 5000 de manifestanţi au denunţat administraţia americană şi pe preşedintele George W. Bush. Miile de protestatari, printre care responsabili ai Partidului Baas (la putere), purtau bannere pe care se putea citi “Saddam, Saddam, bombardează Tel Avivul !” sau “Bush, ascultă bine, îl iubim pe Saddam !”.

La o zi după raiduri, conducătorul Irakului a hotărât să pedepsească SUA. Preşedintele Saddam Hussein a prezidat o reuniune comună a Consiliului Comandamentului Revoluţiei (CCR) şi a direcţiei Partidului Baas în scopul de “a examina măsurile militare de adoptat pentru a riposta Statelor Unite în cazul unei noi agresiuni”. Consultările s-au axat şi pe “măsurile militare” împotriva acelor ţări care facilitează Statelor Unite repetarea acestor agresiuni. (Avioanele aliate pentru respectarea zonei de excludere aeriană din Irak au baze în Turcia Arabia Saudită, şi Kuweit.)

Saddam Hussein a anunţat formarea a 21 de divizii de voluntari care să se alăture Armatei de eliberare a Ierusalimului, a cărei creare a fost dată publicităţii pe 7 februarie a.c. Irakul a afirmat că a mobilizat peste 6,5 milioane de voluntari în anul 2000 pentru “eliberarea Palestinei” şi speră că Siria şi Iordania îşi vor deschide graniţele pentru luptătorii antiisraelieni. Parlamentul irakian a estimat că raidurile au vizat să “supună naţiunea arabă, să menţină hegemonia Occidentului (...) şi să perpetueze ocuparea sionistă a Palestinei”. Un înalt responsabil al Partidului Baas, Saad Kassem Hammoudi, a chemat “masele arabe să lase să le izbucnească furia atacând interesele americane şi britanice din lumea arabă”, iar ţările arabe cuprinse în turneul secretarului de stat american, Colin Powell, să refuze să-l primească pe “acest criminal de război”. Cotidianul Babel, condus de Oudai, fiul lui Saddam Hussein, l-a calificat pe preşedintele american, George W. Bush, drept “pitic” şi “criminal”. A doua zi după raiduri, cotidianul Al Qadissiya a afirmat că Irakul este hotărât să îi dea preşedintelui american, “fiul viperei George Bush, o lecţie pe care nu o va uita”. 

Secretarul Foreign Office-ului britanic, Robin Cook, a estimat că riscul unei riposte irakiene la raidurile americano-britanice “nu este ridicat”. El a adăugat că “nu există rachete cu rază lungă, deoarece l-am împiedicat să le producă (…), l-am constrâns să anuleze o parte din programele sale de înarmare şi am distrus în cursul operaţiunilor de acum trei ani unele instalaţii”.

*

Statele Unite au ignorat ameninţările cu represalii lansate de Irak. Imediat după bombardament, aflat la San Cristobal, în Mexic, G. Bush a precizat în cadrul unei conferinţe de presă consacrate vizitei sale în această ţară, că raidurile împotriva obiectivelor irakiene din apropierea Bagdadului reprezintă “o misiune de rutină”. Dar preşedintele G. Bush l-a avertizat pe Saddam Hussein că SUA vor continua să facă să fie respectate zonele de excludere aeriană din nordul şi sudul Irakului şi că “va lua deciziile care se impun” în cazul în care regimul de la Bagdad reia fabricarea armelor de distrugere în masă.

Peste 50 de avioane militare au fost implicate în operaţiunea aeriană din data de 16 februarie, a anunţat Pentagonul. Bombardamentele au fost efectuate de 24 de aparate, printre ele fiind avioane F-15, F-16 şi F-18. Au fost implicate şi avioane de război electronic EA-6B, de realimentare şi avioane-radar “AWACS”. Ministerul Apărării britanic a afirmat că la operaţiune au participat opt avioane britanice, şase Tornado şi două de realimentare în timpul zborului, “VC 10”. Este cel mai mare număr de avioane folosit într-o misiune unică de la operaţiunea “Vulpea Deşertului” (16-19 decembrie 1998). Şeful operaţiunilor la Statul Major american, generalul Gregory Newbold, a explicat că raidurile au avut loc ca urmare a “ameninţării crescânde zilnice” în ultimele două luni din partea antiaerianei irakiene la adresa avioanelor aliate, fiind deci o operaţiune de autoapărare. El a justificat bombardamentele prin precizia crescută a radarelor irakiene din jurul Bagdadului folosite pentru a dirija atacuri cu rachete sol-aer împotriva avioanelor SUA şi Marii Britanii din zona sudică de excludere aeriană. Generalul Newbold a precizat că patru obiective erau situate la nord iar al cincilea la sudul paralelei 33, care limitează zona de interdicţie de survol. Generalul a precizat că ţintele atinse erau situate la 9-30 km de Bagdad. 

*

La Londra, Ministrul britanic al Apărării, Geoff Hoon, a spus că raidurile sunt conforme dreptului internaţional, “piloţii noştri având dreptul de a se apăra”, iar secretarul Foreign Office-ului, Robin Cook, a afirmat că decizia de a bombarda la nord de paralela 33 este o decizie “comună” americano-britanică.

Cotidianul britanic “The Sun” afirma că “G. Bush se comportă ca unul dintre cei mai buni preşedinţi”, iar “tiranii ca Saddam Hussein au nevoie să li se ţină piept”. Potrivit cotidianului “Daily Telegraph”, raidurile “au trimis un semnal puternic, demonstrând că preşedintele George W. Bush este hotărât să termine treaba împotriva lui Saddam începută de tatăl său acum 10 ani”. În America, “The Washington Post” scria că “administraţia Bush dă atenţie unei ameninţări pe care echipa Clinton alesese, în ultimii doi ani, să o ignore. Este un început bun”. “New York Times” arăta că bombardamentele “trimit un mesaj oportun lui Saddam Hussein, indicându-i că administraţia Bush nu va ezita să folosească forţa pentru a respinge orice nouă ameninţare militară irakiană”.

Premierul britanic Tony Blair, care s-a aflat în vizită în Statele Unite, a discutat cu noua Administraţie americană revizuirea regimului sancţiunilor impuse Irakului, a anunţat un reprezentant al Foreign Office. Potrivit acestuia, Londra urmăreşte două obiective: să reducă la minimum impactul umanitar asupra populaţiei irakiene şi să-l împiedice pe Saddam Hussein să poarte un război împotriva poporului său, împotriva regiunii şi în afara regiunii.

*

Liga Arabă a calificat drept “nejustificate" loviturile americano-britanice şi a îndemnat la respectarea suveranităţii acestui stat. Parlamentul egiptean a calificat bombardamentele drept o “agresiune împotriva poporului irakian” şi a anunţat că se va reuni pentru a analiza situaţia şi pentru a elabora un raport. Preşedintele egiptean, Hosni Mubarak, speră într-o soluţie negociată, estimând că Saddam “nu este o ameninţare pentru omenire”. Siria vorbeşte despre un “act nejustificat” şi contrar dreptului internaţional. Tunisia şi-a exprimat “profundul regret” şi “via preocupare”, chemând la o “soluţie paşnică” în cadrul unui dialog între ONU şi Irak. Sute de iordanieni au manifestat în favoarea Irakului, arzând drapele americane şi israeliene. La rândul său, Yemenul s-a arătat îngrijorat de ameninţarea securităţii în regiune.

*

În Europa, raidurile asupra Bagdadului au stârnit reacţii de dezaprobare din partea Franţei şi Rusiei. Franţa a criticat loviturile, considerând că acestea fac şi mai dificilă găsirea unei soluţii pentru problema irakiană. Pe un ton sever, ministrul francez de externe, Hubert Vedrin, afirma că nu înţelege şi dezaprobă “loviturile aeriene repetate efectuate de aviaţiile americană şi britanică”. 

Conducătorii francezi nu încetează, de luni de zile, să ceară o revizuire a politicii anglo-americane faţă de Irak, care în prezent constituie “cel mai contraproductiv sistem posibil”: nu mai există o inspecţie la faţa locului care să avertizeze împotriva unei eventuale reînarmări; sancţiunile economice continuă să apese din greu asupra populaţiei; nu mai există un control al modului de utilizare a resurselor financiare care intră în Irak în urma vânzărilor limitate de petrol; regimul sancţiunilor, din ce în ce mai contestate pe plan internaţional, se erodează, etc.

În acest context, conducătorii francezi sunt mai mult decât sceptici în legătură cu interpretarea potrivit căreia ultimele raiduri anglo-americane ar constitui o demonstraţie de inflexibilitate care vizează pregătirea unei schimbări de politică.

“Care este efectul politic al acestor lovituri?”, se întreabă un diplomat francez, lăsând să se înţeleagă că ele nu fac decât să consolideze poziţia lui Saddam Hussein şi nu îl incită deloc la cooperarea pe care o aşteaptă ONU din partea lui. “Ca şi cele precedente, aceste raiduri nu fac decât să agraveze situaţia”, a continuat diplomatul francez.

Chiar dacă în Europa nemulţumirea este evidentă faţă de o politică pe care opinia publică nu o mai înţelege, conducătorii francezi se îndoiesc că liderii europeni sunt dispuşi să reclame în mod energic o modificare de atitudine a SUA şi nimeni nu-şi face iluzii în legătură cu posibilităţile actuale ale lui Tony Blair: “El se află într-o perioadă în care are nevoie mai mult decât oricând să demonstreze că relaţia specială dintre Anglia şi SUA există în continuare”.

Purtătorul de cuvânt al guvernului britanic a explicat că obiectivul vizitei lui Tony Blair în Statele Unite, prima vizită a unui şef de guvern al Europei “celor 15” după alegerea preşedintelui american este “de a stabili o relaţie personală de încredere care să-i permită să vorbească deschis, să soluţioneze problemele cu pragmatism şi să facă faţă împreună celor de teapa lui Slobodan Miloşevici şi Saddam Hussein”.

Tony Blair nu a încetat să acorde garanţii preşedintelui american: rezerve în legătură cu viitoarea forţă europeană de reacţie rapidă, absenţa unor critici la adresa proiectului american de realizare a unui scut antirachetă şi participarea “Royal Air Force” la recentele bombardamente împotriva Irakului. 

Analiştii consideră că, în mod evident, guvernul britanic se teme să nu fie marginalizat de o echipă republicană puţin interesată de afacerile europene. Marea Britanie se teme să suporte costul unei reechilibrări a politicii europene a SUA în favoarea Germaniei, aşa cum s-a întâmplat sub Administraţia lui George Bush, între 1988 şi 1992.

Premierul britanic, deşi eurofil în suflet, trebuie să ţină seama în interiorul guvernului său de un lobby proamerican, dus de puternicul opozant Gordon Brown, conducătorul taberei antieuro. O apropiere transatlantică permite, de asemenea, să li se reamintească partenerilor europeni din zona euro că, în pofida neparticipării ei la moneda unică, Marea Britanie este o ţară care contează pe plan diplomatic şi militar.

La apropierea alegerilor generale care ar urma să se desfăşoare în aprilie-mai 2001, o asemenea postură proamericană nu poate fi decât în avantajul Partidului Laburist. Raidurile antiirakiene proiectează imaginea unui politician energic care reaminteşte imaginea doamnei Thatcher în epoca sa de glorie.

În sfârşit, toate sondajele de opinie arată că, în actuala atmosferă de neîncredere faţă de Uniunea Europeană, publicul britanic rămâne convins că, în caz de pericol, americanii sunt aliaţii cei mai stabili şi mai solizi ai Angliei. 

*

La Moscova, preşedintele rus, Vladimir Putin, a estimat că “asemenea acţiuni, neprovocate, nu contribuie la reglementarea situaţiei irakiene, care poate şi trebuie să fie politică”. 

Liderul ultranaţionalist Vladimir Jirinovski i-a adresat un apel preşedintelui Putin, sfătuindu-l să ridice unilateral sancţiunile împotriva Irakului. 

Turcia, opusă Irakului în timpul războiului din Golf, dar dornică ulterior să reia legăturile, cu precădere cele economice, s-a grăbit să asigure că baza de la Incirlik, care “găzduieşte” avioanele americane şi britanice ce controlează zona de excludere aeriană din nordul Irakului, nu a fost folosită pentru aceste raiduri.

Ministrul norvegian de externe, Thorbjoern Jagland, a cărui ţară prezidează comitetul de sancţiuni al ONU împotriva Irakului, a calificat drept “regretabil faptul că Statele Unite şi Marea Britanie au considerat necesară folosirea forţei”.

*

Guvernul spaniol menţine în vigoare autorizaţiile acordate SUA la încheierea războiului din Golf, în 1991, pentru a utiliza bazele de la Moron de la Frontera, regiunea Sevillia şi Rota, regiunea Cadiz în operaţiunile de interdicţie a zborurilor la nord de paralela 36 şi la sud de paralela 33, deasupra teritoriului Irakului. Ministrul spaniol de externe, Josep Pique, a asigurat că Spania nu a fost informată nici de atac şi nici de utilizarea bazelor sale în acest scop.

Surse ale Ministerului spaniol al Apărării au indicat că avioanele care au participat la atacul aerian se aflau deja în zonă. Dacă aceste avioane au decolat de la bazele spaniole, potrivit surselor militare, nu a fost nevoie de o autorizaţie specială pentru asemenea operaţiuni. De fapt, rolul bazelor spaniole în aceste operaţiuni constă în oferirea de sprijin avioanelor americane care participă la operaţiuni în Golful Persic. Exceptând cazurile de urgenţă, aceste avioane nu aterizează în Spania, fiind realimentate în zbor de aeronavele cisternă.

Cu câteva zile înainte de atacul aerian împotriva Irakului au sosit la Moron şase aparate aparţinând SUA care aveau prevăzut să rămână aici până la începutul lunii aprilie. Surse oficiale au ţinut să precizeze că prezenţa lor este legată de operaţiunile din Golf. Utilizarea bazelor spaniole de către forţele SUA este supusă regimului de autorizaţii acordată “în funcţie de caz” şi pentru o perioadă limitată. Pe de altă parte, exact cu o săptămână înainte de atacul aerian împotriva Irakului, guvernul spaniol a autorizat extinderea capacităţilor bazei aeronavale de la Rota. Este vorba de construirea a 16 parcări pentru avionele de transport, precum cele Galaxy şi de ameliorarea sistemelor automate de alimentare cu combustibil a avioanelor pe pistă. NATO a anunţat că va suporta în întregime aceste cheltuieli estimate la 125 milioane de dolari. Baza de la Rota devine astfel o piesă-cheie a SUA pentru posibile intervenţii in Europa, Africa şi Orientul Mijlociu.

Operaţiunile de supraveghere a spaţiului aerian din nordul şi sudul Irakului şi de interdicţie a acestui spaţiu pentru avioanele irakiene, constituie o excepţie. Autorizaţia pentru utilizarea bazelor spaniole în cele două tipuri de operaţiuni a fost acordată în războiul din Golf cu scopul de a proteja minoritatea kurdă şi şiită şi continuă să se menţină în vigoare, având în vedere că guvernul spaniol nu a revocat-o.

Administraţia SUA se limitează să informeze periodic despre volumul forţelor implicate în aceste operaţiuni, fără a avea nevoie să ceară o nouă autorizaţie. Autorizaţia a fost acordată cu caracter nedefinit, până la încheierea acestor operaţiuni, dar pe atunci nu se bănuia că vor fi prelungite timp de un deceniu, şi nici că vor avea loc bombardamente periodice asupra Irakului.

MAE spaniol a calificat atacurile din 16 februarie a.c. drept “un act unilateral” al avioanelor americano-britanice, precizând că “problema Irakului trebuie soluţionată în cadrul strict al ONU”. Totuşi, operaţiunile de excludere a zborurilor la nord şi sud de Irak sunt lipsite de acoperirea Consiliului de Securitate.

Gaspar Llamazares, coordonatorul Stângii Unite, Izquierda Unida a anunţat că va cere explicaţii guvernului spaniol, pentru că această agresiune “nu are susţinere în dreptul internaţional”. 

În ce priveşte lipsa de informare prealabilă a aliaţilor, preşedintele George W. Bush a asigurat că este vorba de “o operaţie de rutină” menită să garanteze securitatea avioanelor ce patrulează în zonele de excludere aeriană, deşi ţintele vizate s-au aflat în afara acestor zone şi chiar dacă preşedintele american a dat clar de înţeles că atacurile se vor repeta dacă este necesar.

